





















B. PAKUOTĖS LAPELIS

Pakuotės lapelis: informacija vartotojui

Paracetamol Zentiva 500 mg tabletės
paracetamolis

Atidžiai perskaitykite visą šį lapelį, prieš pradėdami vartoti šį vaistą, nes jame pateikiama Jums svarbi informacija.
Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas.
· Neišmeskite šio lapelio, nes vėl gali prireikti jį perskaityti. 
· Jeigu norite sužinoti daugiau arba pasitarti, kreipkitės į vaistininką.
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.
· Jeigu per 3 dienas (karščiuojant) arba per 5 dienas (esant skausmui) Jūsų savijauta nepagerėjo arba net pablogėjo, kreipkitės į gydytoją.
· Neduokite vaisto vaikams ilgiau kaip 3 dienas, nepasitarę su gydytoju.

Apie ką rašoma šiame lapelyje?

1.	Kas yra Paracetamol Zentiva ir kam jis vartojamas
2.	Kas žinotina prieš vartojant Paracetamol Zentiva
3.	Kaip vartoti Paracetamol Zentiva
4.	Galimas šalutinis poveikis
5.	Kaip laikyti Paracetamol Zentiva
6.	Pakuotės turinys ir kita informacija


1.	Kas yra Paracetamol Zentiva ir kam jis vartojamas

Šio vaisto sudėtyje yra karščiavimą ir skausmą malšinančios veikliosios medžiagos paracetamolio. Paracetamol Zentiva tabletės vartojamos trumpalaikiam simptominiam lengvo ar vidutinio stiprumo skausmo, pvz., galvos, dantų ir menstruacijų skausmo, raumenų ir sąnarių skausmų sergant gripu ir peršalus, ir (arba) karščiavimo malšinimui.

Paracetamol Zentiva 500 mg tabletės skirtos suaugusiesiems, paaugliams ir vaikams, sveriantiems daugiau kaip 21 kg (6 metų ir vyresniems).
Jeigu per 3 dienas (karščiuojant) arba per 5 dienas (esant skausmui) Jūsų savijauta nepagerėjo arba net pablogėjo, kreipkitės į gydytoją.
Neduokite vaisto vaikams ilgiau kaip 3 dienas, nepasitarę su gydytoju.


2.	Kas žinotina prieš vartojant Paracetamol Zentiva

Paracetamol Zentiva vartoti draudžiama:
· jeigu yra alergija paracetamoliui arba bet kuriai pagalbinei šio vaisto medžiagai (jos išvardytos 6 skyriuje);
· jeigu Jums yra sunkus kepenų funkcijos sutrikimas;
· jeigu Jums yra ūminis kepenų uždegimas.

Įspėjimai ir atsargumo priemonės

Paracetamol Zentiva nevartokite kartu su kitais vaistais, kurių sudėtyje yra paracetamolio.
Vartojant didesnes nei rekomenduojama vaisto dozes, padidėja sunkaus kepenų pažeidimo pasireiškimo rizika.

Vartodami šį vaistą negerkite alkoholinių gėrimų.

Pasitarkite su gydytoju arba vaistininku, prieš pradėdami vartoti Paracetamol Zentiva, jeigu:
· [bookmark: _Hlk25760660]sergate kepenų liga;
· sergate inkstų liga;
· piktnaudžiaujate alkoholiu;
· Jums yra fermento gliukozės-6-fosfato dehidrogenazės trūkumas;
· Jums yra mažas raudonųjų kraujo ląstelių kiekis dėl nenormalaus jų irimo (hemolizinė anemija);
· esate senyvo amžiaus;
· Jūsų organizme trūksta skysčių arba yra nepakankama mityba.

Būtina imtis atsargumo priemonių, jeigu:
· yra sunki infekcija, galinti sukelti metabolinę acidozę.

Metabolinės acidozės požymiai:
· gilus, pagreitėjęs, sunkus kvėpavimas;
· pykinimas, vėmimas;
· apetito praradimas.

Jeigu Jums pasireiškia šių simptomų derinys, nedelsdami kreipkitės į gydytoją.
Jeigu turite problemų dėl alkoholio vartojimo, nevartokite šio vaisto nepasitarę su gydytoju.

Vaikams ir paaugliams
Dėl tabletėje esančio veikliosios medžiagos kiekio Paracetamol Zentiva 500 mg nėra skirtas vartoti jaunesniems kaip 6 metų vaikams, kurių kūno svoris mažesnis kaip 21 kg.

Kiti vaistai ir Paracetamol Zentiva
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

Paracetamol Zentiva nevartokite kartu su kitais vaistais, kurių sudėtyje yra paracetamolio.
Paracetamolio ir kitų kartu vartojamų vaistų poveikis gali sąveikauti.
Pasitarkite su gydytoju arba vaistininku, prieš pradėdami vartoti Paracetamol Zentiva, jeigu vartojate kurį nors iš šių vaistų:
· kai kurių vaistų, mažinančių kraujo krešėjimą (pvz., varfarino);
· vaistų nuo pykinimo ir vėmimo (pvz., metoklopramido ar domperidono) arba vaistų, mažinančių cholesterolio kiekį (kolestiramino);
· acetilsalicilo rūgšties, kitų skausmą ir karščiavimą mažinančių vaistų, priklausančių nesteroidinių vaistų nuo uždegimo (NVNU) grupei;
· kai kurių antibiotikų (rifampicino, chloramfenikolio);
· kai kurių vaistų, vartojamų podagrai gydyti (probenecido);
· kai kurių vaistų epilepsijai gydyti (fenobarbitalio, fenitoino, karbamazepino);
· augalinių vaistų, kurių sudėtyje yra jonažolių;
· zidovudino (vartojamo ŽIV infekcijai gydyti);
· izoniazido (vartojamo tuberkuliozei gydyti);
· flukloksaciliną (antibiotiką), nes kyla didelė rizika, jog pasireikš kraujo ir skysčių pusiausvyros sutrikimas (metabolinė acidozė esant padidėjusiam anijoniniam tarpui), kurį reikia skubiai gydyti, ypač jei yra sunkus inkstų funkcijos sutrikimas, sepsis (kai kraujyje esančios bakterijos ir jų toksinai sukelia organų pažeidimą), bloga mityba, lėtinis alkoholizmas ir vartojamos maksimalios paracetamolio paros dozės.

Paracetamol Zentiva vartojimas su maistu, gėrimais ir alkoholiu
Vartodami šį vaistą negerkite alkoholinių gėrimų. Ilgalaikis alkoholio vartojimas žymiai padidina kepenų pažeidimo pasireiškimo riziką. Jeigu turite problemų dėl alkoholio vartojimo, prieš pradėdami gydymą Paracetamol Zentiva pasitarkite su gydytoju.



Nėštumas ir žindymo laikotarpis
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą pasitarkite su gydytoju arba vaistininku.
Jeigu reikia, Paracetamol Zentiva galima vartoti nėštumo metu. Turėtumėte vartoti mažiausią galimą vaisto dozę, kuri sumažintų skausmą ir (arba) karščiavimą, ir vartoti vaistą kuo trumpesnį laiką. Jeigu skausmas ir (arba) karščiavimas nesumažėja arba jei vaisto reikia vartoti dažniau, kreipkitės į savo gydytoją.
Paracetamol Zentiva išsiskiria į motinos pieną, tačiau mažai tikėtina, kad tai turės įtakos žindomiems kūdikiams. Trumpalaikio gydymo rekomenduojamomis šio vaisto dozėmis metu žindymo nutraukti nebūtina.

Vairavimas ir mechanizmų valdymas
Paracetamol Zentiva gebėjimo vairuoti ir valdyti mechanizmus neveikia.


3.	Kaip vartoti Paracetamol Zentiva

Visada vartokite šį vaistą tiksliai, kaip aprašyta šiame lapelyje arba kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką.

Dozuokite taip, kaip rekomenduojama toliau esančioje lentelėje.

	Apytikslis amžius
	Kūno svoris
	Vienkartinė dozė
	Didžiausia paros dozė

	6‑8 metai
	21‑24 kg
	½ tabletės (250 mg)
	2 tabletės (1 g)

	9‑10 metų
	25‑33 kg
	½ tabletės (250 mg)
	3 tabletės (1,5 g)

	10‑12 metų
	34‑41 kg
	1 tabletė (500 mg)
	4 tabletės (2 g)

	12‑15 metų
	42‑49 kg
	1 tabletė (500 mg)
	5 tabletės (2,5 g)

	> 15 metų
	50‑60 kg
	1 tabletė (500 mg)
	6 tabletės (3 g)

	
	> 60 kg
	1‑2 tabletės (500‑1 000 mg)
	6 tabletės (3 g)*


*	Pacientams, sveriantiems daugiau nei 60 kg, didžiausia paros dozė 8 tabletės (4 g) gali būti vartojama tik pasitarus su gydytoju. Vienkartinė dozė, esant poreikiui, gali būti kartojama mažiausiai 4 – 6 valandų intervalu.

Paracetamol Zentiva 500 mg tabletės nėra skirtos jaunesniems kaip 6 metų vaikams, kurių kūno svoris mažesnis kaip 21 kg.
Dozę pacientams, kurių inkstų ar kepenų funkcija sutrikusi, nustatys gydytojas.

Neviršykite rekomenduojamos dozės.
Įspėjimas: vartojant didesnes nei rekomenduojama vaisto dozes, padidėja sunkaus kepenų pažeidimo pasireiškimo rizika.

Gydymo trukmė
Jei per 3 dienas karščiavimas nesumažėja, o per 5 dienas nesumažėja skausmas arba simptomai pasunkėja, arba atsiranda naujų simptomų, dėl tolesnio gydymo kreipkitės į gydytoją. Šį vaistą nepasitarę su gydytoju galite vartoti ne ilgiau kaip 7 dienas.
Neduokite vaisto vaikams ilgiau kaip 3 dienas, nepasitarę su gydytoju.

Vartojimo metodas
Tabletes reikia nuryti užsigeriant pakankamu kiekiu skysčio.

Tabletę galima padalyti į lygias dozes.

Paracetamol Zentiva galima vartoti valgio metu arba nevalgius.


Ką daryti pavartojus per didelę Paracetamol Zentiva dozę
Perdozavimas gali pasireikšti pykinimu, vėmimu ar blyškumu. Visais atvejais, kai įtariamas perdozavimas arba vaistą netyčia praryja vaikas, nedelsdami kreipkitės medicininės pagalbos, net jei Jūs arba vaikas jaučiatės gerai, nes yra uždelsto, sunkaus ir negrįžtamo kepenų pažeidimo pasireiškimo rizika. Duokite medikams pakuotę, iš kurios vartojote vaistą, ir šį lapelį.

Pamiršus pavartoti Paracetamol Zentiva
Nevartokite dvigubos dozės norint kompensuoti praleistą dozę. Išgerkite praleistą dozę, kai tik prisiminsite. Bet kokią kitą galimą dozę reikia išgerti praėjus 3 skyriuje nurodytam intervalui.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Tuoj pat nutraukite vaisto vartojimą ir nedelsdami kreipkitės medicininės pagalbos, jei pasireiškia bet kuris iš šių šalutinio poveikio reiškinių:
· Alerginės reakcijos, tokios kaip išbėrimas ar niežėjimas (reti šalutinio poveikio reiškiniai − gali pasireikšti rečiau kaip 1 iš 1 000 asmenų), kartais kartu pasireiškiant kvėpavimo sutrikimui, lūpų, liežuvio, gerklės ar skruostų patinimui (labai reti šalutinio poveikio reiškiniai – gali pasireikšti rečiau kaip 1 iš 10 000 asmenų).
· Sunki odos reakcija, įskaitant odos lupimąsi arba pūslių susidarymą burnoje (labai reti šalutinio poveikio reiškiniai − gali pasireikšti rečiau kaip 1 iš 10 000 asmenų).
· Jei yra buvę kvėpavimo sutrikimų pavartojus acetilsalicilo rūgšties ar kitų skausmą malšinančių vaistų, priklausančių nesteroidinių vaistų nuo uždegimo grupei, panašių problemų gali atsirasti pavartojus Paracetamol Zentiva (labai reti šalutinio poveikio reiškiniai − gali pasireikšti rečiau kaip 1 iš 10 000 asmenų).
· Dėl nežinomų priežasčių atsiradusios kraujosruvos (labai reti šalutinio poveikio reiškiniai − gali pasireikšti rečiau kaip 1 iš 10 000 asmenų).

Kitas šalutinis poveikis
Labai reti šalutinio poveikio reiškiniai (gali pasireikšti rečiau kaip 1 iš 10 000 asmenų):
· Kepenų funkcijos sutrikimas.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu +370 800 73568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Paracetamol Zentiva

Šį vaistą laikykite vaikams nepastebimoje ir nepasiekiamoje vietoje.

Ant dėžutės ir lizdinės plokštelės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Šiam vaistui specialių laikymo sąlygų nereikia.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Paracetamol Zentiva sudėtis
· Veiklioji medžiaga yra paracetamolis. Kiekvienoje tabletėje yra 500 mg paracetamolio.
· Pagalbinės medžiagos yra pregelifikuotas kukurūzų krakmolas, kukurūzų krakmolas, talkas (E553), stearino rūgštis (E570), povidonas (E1201).

Paracetamol Zentiva išvaizda ir kiekis pakuotėje
Balta kapsulės formos tabletė nuožulniais kraštais, kurios matmenys yra maždaug 17×7 mm, su vagele vienoje pusėje, kuri skiria „S“ ir „1“ žymenis (S|1). Tabletę galima padalyti į lygias dozes.

Paracetamol Zentiva yra supakuotas PVC/Aliuminio lizdinėse plokštelėse.

Paracetamol Zentiva 500 mg tabletės yra tiekiamos pakuotėse po 20 tablečių.

Gamintojas
Zentiva S.A., Bulevardul Pallady Theodor, Nr. 50 – 032266, Sector 3, Bukarest, Rumunija

Lygiagretus importuotojas
UAB „Lex ano“, Naugarduko g. 3, LT-03231 Vilnius, Lietuva

Perpakavo
Lietuvos ir Norvegijos UAB „Norfachema“, Vytauto g. 6, LT-55175 Jonava, Lietuva
arba
UAB „ENTAFARMA“, Klonėnų vs. 1, LT-19156 Širvintų r. sav., Lietuva
arba
Medezin Sp. z o.o., Ul. Księdza Kazimierza Janika 14, Konstantynów Łódzki, 95-050, Lenkija

Registruotojas eksportuojančioje valstybėje Zentiva, k.s., U Kabelovny 130, 102 37 Praha 10, Čekija

Šis pakuotės lapelis paskutinį kartą peržiūrėtas 2025-12-12.

[bookmark: _Hlk196826725]Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.

